खूंटी, 31 मई(हि. स.)।
दो महीने तक वैश्विक महामारी कोविड-19 से अछूता रहने के बाद खूंटी जिले में पांच दिनों के अंदर पांच कोरोना संक्रमित मरीजों की पुष्टि के बाद जहां जिले के लोगों में डर व्याप्त हो गया है, वहीं प्रशासन की चिंता भी बढ़ गयी है।
कोरोना संक्रमण के ये सभी मामले एकांतवास केंद्रों(कोरेंटाइन सेंटर) से जुड़े हैं। सभी संक्रमित व्यक्तियों का यात्रा इतिहास रहा है। वे सभी महाराष्ट्र से लौटे हैं।
जिले के लोगों के लिए राहत की बात है कि अभी तक समाज के किसी स्थानीय व्यक्ति के संक्रमित होने का कोई मामला सामने नहीं आया है।
स्थानीय लोग इसका श्रेय जिला प्रशासन को देते हैं। लोगों का मानना है कि उपायुक्त सूरज कुमार और अनुमंडल पदाधिकारी हेमंत सती व अन्य अधिकारियों की सूझबूझ के कारण ही कोरोना वायरस का समुदाय पर संक्रमण नहीं है।
लोगों का कहना है कि प्रशासनिक अधिकारियों ने रेड जोन से आने वाले सभी लोगों को गृह एकांतवास(होम कोरेंटाइन) न कर सभी को सरकारी कोरेंटाइन केंद्रों में रखा। इतना ही नहीं,ऑरेंज व ग्रीन जोन से आने वाले संदिग्ध व्यक्तियों को भी प्रशासन ने सामुदायिक एकांतवास में रखा।
यदि प्रशासन उन्हें होम कोरेंटाइन किया होता और गलती से भी कोरेंटीन व्यक्ति गांव-घर में घुमता-फिरता, तो यह समाज के लिए बहुत बड़ा खतरा हो सकता था, लेकिन उपायुक्त व अन्य अधिकारियों ने जोखिम न लेते हुए हर संदिग्ध को सरकारी कोरेंटाइन में रखा। यहां तक हर संदिग्ध व्यक्ति को कोविड केयर सेंटर में आइसोलेट भी किया गया। यदि प्रशासन ने थोड़ी सी भी अनदेखी की होती, तो संभवतः खूंटी आज रेड जोन में होता। इसके साथ ही लाॅक डाउन का कड़ाई से पालन और शारीरिक दूरीे के प्रति लोगो की जागरूकता के कारण अब भी खूंटी जिला काफी हद तक सुरक्षित है।